**Two World Trade Center** (**2 World Trade Center**, lyhennettynä **2 WTC**) on rakenteilla oleva, New Yorkin Lower Manhattanilla sijaitseva pilvenpiirtäjä, joka on osa New Yorkin uutta World Trade Center -kompleksia. Rakennus tulee sijaitsemaan Greenwich Street -kadulla osoitteessa 200 Greenwich Street. Two World Trade Centerin kattokorkeus tulee olemaan 387 metriä ja kolmijalan muotoinen antenni mukaan luettuna rakennuksen korkeus on 411 metriä. Rakennuksen on suunnitellut englantilainen arkkitehti Norman Foster. Valmistuttuaan Two World Trade Centeristä tulee New Yorkin kahdeksanneksi korkein rakennus ja toiseksi korkein rakennus nykyisessä WTC-kompleksissa heti One World Trade Centerin jälkeen.

Two World Trade Centerin lisäksi New Yorkin uusi World Trade Center käsittää myös neljä muuta korkeaa rakennusta Greenwich Streetin ja National September 11 Memorial & Museumin ympäristössä. One World Trade Center, Three World Trade Center ja Four World Trade Center ovat 2 WTC:n tavoin rakenteilla. Uusi Seven World Trade Center valmistui uusista rakennuksista ensimmäisenä vuonna 2006.

Historia
--------

*Pääartikkeli: World Trade Center (New York)*
### Alkuperäinen Two World Trade Center

Alkuperäinen Two World Trade Center vuonna 1993 (oikealla) ja One World Trade Center (vasemmalla).
New Yorkin alkuperäinen World Trade Center koostui seitsemästä eri rakennuksesta. Niistä korkeimmat olivat arkkitehti Minoru Yamasakin suunnittelemat kaksoistornit One- ja Two World Trade Center, jotka valmistuivat 1970 ja 1971. Sijaintinsa vuoksi One World Trade Centeriä kutsuttiin Pohjoistorniksi ja Two World Trade Centeriä Etelätorniksi. Pohjoistorni oli kattokorkeudeltaan 417 metriä ja katolla ollut radio- ja televisiomasto mukaan luettuna sen korkeus oli 526 metriä. Etelätorni oli 415 metriä korkea, eli Pohjoistornia kaksi metriä lyhyempi. Molempien tornien kerroslukumäärä oli 110 kerrosta. Valmistuttuaan Two World Trade Centeristä tuli New Yorkin toiseksi korkein rakennus One World Trade Centerin jälkeen.

Alkuperäisessä Two World Trade Centerissä työskenteli noin 25 000 ihmistä päivittäin. Rakennuksessa toimineita yrityksiä olivat muun muassa Morgan Stanley, Verizon Communications ja New Yorkin pörssi. Toimistotilojen lisäksi rakennuksen 107. kerroksessa oli yleisölle avoin näköalatasanne Top of the World.

### Syyskuun 11. päivän iskut

*Pääartikkeli: Syyskuun 11. päivän iskut*
11. syyskuuta 2001 19 kaappaajaa ottivat haltuunsa neljä matkustajalentokonetta Yhdysvalloissa. Yksi kaapatuista koneista oli American Airlinesin lento 11, joka törmäsi One World Trade Centeriin kello 8.46 paikallista aikaa. Kello 9.03 iskeytyi United Airlinesin lento 175 Two World Trade Centeriin. Tapahtuma-aikaan torneissa oli paikalla noin 18 000 työntekijää kummassakin. Kello 9.59 sortui Two World Trade Center ensimmäisenä rakennuksena. One World Trade Center sortui puoli tuntia myöhemmin kello 10.28. Tornien sortumisen syynä on pidetty viranomaisten selvityksen mukaan lentokoneiden törmäyksessä aiheutuneiden valtavien tulipalojen aiheuttamaa vaikutusta rakennusten teräspilareihin ja -rakenteisiin. Rakenteiden paloeriste tuhoutui kuumuudessa ja niiden lujuus sekä kantavuus heikkenivät, mikä aiheutti pilarien vääntymisen ja rakennusten sortumisen. One World Trade Centerissä surmansa sai arvion mukaan 1 460–1 530 ihmistä. Two World Trade Centerissä kuolleita oli 630–700, mikä on vähemmän kuin 1 WTC:ssä johtuen pääasiassa siitä, että osa työntekijöistä lähti rakennuksesta ensimmäisen iskun tapahduttua.

### Uusi Two World Trade Center

World Trade Centerin tuhoutumista seurasi julkisuudessa laaja keskustelu World Trade Centerin alueen tulevaisuudesta. Ehdotuksia alueen uudelleenrakentamiseksi alkoi tulla miltei heti iskujen jälkeen. Vuonna 2003 Lower Manhattan Development Corporation järjesti suunnittelukilpailun alueen tulevaisuudesta. Kilpailun voitti arkkitehti Daniel Libeskindin suunnitelma, joka käsitti laajan puistoalueen paikalla, jolla kaksoistornit alun perin sijaitsivat sekä sen ympärillä viisi korkeaa toimistorakennusta.

Vuonna 2006 julkaistiin ensimmäinen arkkitehti Norman Fosterin johtaman arkkitehtitoimisto Foster and Partnersin suunnitelma uudesta Two World Trade Centeristä. Lopullinen suunnitelma saatiin valmiiksi vuoden 2007 aikana. Two World Trade Centerin perustustyöt aloitettiin vuonna 2008. Viralliset rakennustyöt aloitettiin kesäkuussa 2010. Alun perin rakennuksen oli tarkoitus valmistua vuosien 2012–2013 välillä. Vuonna 2011 sen arvioitiin valmistuvan 2015 viimeisenä uuden World Trade Centerin rakennuksista. Kuitenkin syksyllä 2012 ilmoitettiin, että Two World Trade Centerin torniosan rakennustyöt alkavat vasta taloudellisen tilanteen parannuttua. Rakennuksen nykyistä arvioitua valmistumisvuotta ei ole ilmoitettu.

Rakennus
--------

Two World Trade Centerin perustustyöt tammikuussa 2013.
Uusi Two World Trade Center tulee käsittämään 88 kerrosta. Rakennuksen neljään pohjakerrokseen rakennetaan tilat kauppakeskukselle. Kerroksista 60 tulee toimistokäyttöön. Kattokorkeus tulee olemaan 387 metrin korkeudessa. Kolmijalkainen kattoantenni mukaan luettuna rakennuksen korkeus tulee olemaan 411 metriä, mikä on neljä metriä vähemmän kuin alkuperäisen Two World Trade Centerin. Rakennuksen julkisivu tulee koostumaan lasista ja teräksestä valmistetuista paneeleista. Two World Trade Centerin yläosa muodostaa timantin muotoisen huipun. Rakennuksen runko jakautuu neljään osaan. Arkkitehtuuriltaan Two World Trade Center edustaa modernismia.

Turvallisuuden parantamiseksi Two World Trade Centerin ytimenä tulee olemaan betonirunko. Rakennukselle aiotaan hakea LEED-luokitusta, joka mittaa rakentamisen ja ylläpidon kustannuksia ja ympäristökuormitusta.

Katso myös
----------

* World Trade Center (2001–)
* National September 11 Memorial & Museum
* One World Trade Center
* Three World Trade Center
* Four World Trade Center
* Seven World Trade Center

Lähteet
-------

1. 1 2 3 4 5  2 World Trade Centerin esittely World Trade Centerin virallisella sivustolla World Trade Center Properties. Viitattu 2.9.2011. (englanniksi)
2. 1 2 3  Office Towers - World Trade Center Properties World Trade Center Properties. Viitattu 2.9.2011. (englanniksi)
3. ↑  One World Trade Center Skyscraper Page. Viitattu 2.9.2011. (englanniksi)
4. ↑  Two World Trade Center Skyscraper Page. Viitattu 2.9.2011. (englanniksi)
5. ↑  World Trade Center History Infoplease. Viitattu 2.9.2011. (englanniksi)
6. ↑  Building: 2 World Trade Center - South Tower CNN. Viitattu 2.9.2011. (englanniksi)
7. ↑  Excerpt: A travel day like any other — until some passengers left their seats  23.7.2004. The Seattle Times. Viitattu 2.9.2011. (englanniksi)
8. 1 2  "Heroism and Horror", 9/11 Commission Report  2004. National Commission on Terrorist Attacks Upon the United States. Viitattu 2.9.2011. (englanniksi)
9. 1 2  Averill, Jason D. & Mileti, Dennis S. & Peacock, Richard D. & Kuligowsky, Erica D. & Groner, Norman & Proulx, Guylene & Reneke, Paul A. & Nelson, Harold E.: *Federal Building and Fire Safety Investigation of the World Trade City Disaster: Occupant Behavior, Egress, and Emergency Communication*, s. 67. National Institute of Standards and Technology, 2005. (englanniksi)
10. ↑  *Final report on the Collapse of the World Trade Center Towers*, s. 144-145. National Institute for Standards and Technology, 2005. (englanniksi)
11. ↑  The Plan for Lower Manhattan Lower Manhattan Development Corporation. Viitattu 2.9.2011. (englanniksi)
12. 1 2  Two World Trade Center - Skyscraper Page Skyscraper Page. Viitattu 2.9.2011. (englanniksi)
13. ↑  World Trade Center Status Detailed By Developers 11 Years After September 11th Attacks *Huffington Post*.  10.9.2012. Viitattu 24.1.2013. (englanniksi)

Aiheesta muualla
----------------

* World Trade Centerin viralliset sivut (englanniksi)
* Havainnekuvia Two World Trade Centeristä (Arkistoitu – Internet Archive) (englanniksi)
* Two World Trade Center Foster and Partnersin sivustolla (Arkistoitu – Internet Archive) (englanniksi)

World Trade Center New York

|  |  |
| --- | --- |
| Alkuperäinen (1970–2001) | One World Trade Center (*Pohjoistorni*) • Two World Trade Center (*Etelätorni*) • Marriott World Trade Center • Four World Trade Center • Five World Trade Center • Six World Trade Center • Seven World Trade Center • The Mall at the World Trade Center • Windows on the World • Top of the World Trade Center Observatories |
| Uusi (2001–) | One World Trade Center (*Freedom Tower*) • Two World Trade Center • Three World Trade Center • Four World Trade Center • Five World Trade Center • Seven World Trade Center • National September 11 Memorial & Museum |
| Henkilöitä | Austin Joseph Tobin • Minoru Yamasaki • Larry Silverstein • Daniel Libeskind • David Childs • Norman Foster • Richard Rogers • Fumihiko Maki |
| Terrori-iskut | World Trade Centerin pommi-isku 1993 • Syyskuun 11. päivän iskut |
| Aiheeseen liittyvää | World Trade Centerin alue • Lower Manhattan • International Freedom Center • USS New York (LPD-21) • Lower Manhattan Development Corporation • Port Authority of New York and New Jersey • The Sphere |